กองทุนRMFไม่สะดุ้งประกันบำนาญเอี่ยวลดหย่อนเพิ่ม
นายกสมาคมบริษัทจัดการลงทุนมองกองทุน RMF ยังโตได้ แม้ประกันชีวิตแบบบำนาญเอี่ยวสิทธิลดภาษีเพิ่ม
20 ธ.ค. 2553

นายกสมาคมบริษัทจัดการลงทุนมองกองทุน RMF ยังโตได้ แม้ประกันชีวิตแบบบำนาญเอี่ยวสิทธิลดภาษีเพิ่ม
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) บัวหลวง ในฐานะนายกสมาคมบริษัทจัดการลงทุน เปิดเผยว่า แนวโน้มการเติบโตของกองทุนรวมเพื่อการเลี้ยงชีพ (RMF) ยังเติบโตได้ แม้อาจได้รับผลกระทบบ้างจากการออมในรูปแบบการประกันชีวิตแบบบำนาญ แต่ไม่น่ามากนัก เนื่องจากรูปแบบของประกันชีวิตแบบบำนาญในแง่ของผลตอบแทนอาจจะไม่มากและอาจจะเป็นเครื่องมือที่เหมาะสำหรับคนที่มีอายุมากแล้วที่จะเข้าไปใช้”นายกสมาคมบริษัทจัดการลงทุน กล่าว
ทั้งนี้ คณะรัฐมนตรีอนุมัติวงเงินหักลดหย่อนภาษีเงินได้บุคคลธรรมดาสำหรับค่าเบี้ยประกันชีวิตแบบบำนาญเพิ่มจากวงเงินเดิม 1 แสนบาทเป็น 3 แสนบาทและต้องไม่เกิน 15% ของเงินได้พึงประเมิน ต้องนับรวมกับกองทุนอื่นๆ ที่มีวัตถุประสงค์เดียวกัน เช่น กองทุนสำรองเลี้ยงชีพ กองทุนบำเหน็จบำนาญข้าราชการ (กบข.) หรือกองทุน RMF เป็นต้น
นายวิโรจน์ ตั้งเจริญ ผู้ช่วยกรรมการผู้จัดการสายงานพัฒนาธุรกิจและการตลาด บลจ.กรุงไทย กล่าวว่า ประกันชีวิตแบบบำนาญน่าจะมีผลกระทบต่อการเติบโตของกองทุน RMF น้อยมาก โดยอาจเห็นผลกับผู้ลงทุนที่มีรายได้มากกว่า 1 ล้านบาทขึ้นไปที่ 15% ของเงินที่จะลงทุนอาจจะต้องนึกถึงทางเลือกว่าจะลงทุนอะไรดี แต่ถ้ามีรายได้ต่ำกว่า 1 ล้านบาทไม่กระทบเพราะสามารถลงทุนใน RMF ได้เต็ม 1.5 แสนบาทและลงทุนในประกันชีวิตแบบบำนาญได้อีก 1.5 แสน